ຂປລ. ໃນວັນທີ 19 ພຶດສະພາ 2017 ນີ້ ທີ່ນະຄອນຫລວງວຽງຈັນ., ຄະນະຜູ້ແທນ ຝ່າຍລາວເຊິ່ງນໍາໂດຍ ທ່ານ ຄະນອງລິດ ສີສົມບູນ ຫົວໜ້າກົມສາສະໜາ ສູນກາງແນວລາວສ້າງຊາດ ແລະ ຄະນະຜູ້ແທນ ສປ.ຈີນ ນໍາໂດຍທ່ານ ເຊີນໂຈງຢົງ ຮອງຫົວໜ້າ ກົມກິດຈະການສາສະໜາ ສປ.ຈີນ ໄດ້ມີການພົບປະສອງຝ່າຍ ໃນການເພີ່ມທະວີການຮ່ວມມື ແລກປ່ຽນບົດຮຽນດ້ານວິຊາການ, ດ້ານການພັດທະນາ ຊັບພະຍາກອນມະນຸດ, ວຽກງານກ່ຽວກັບສາສະໜາ, ການຈັດຝຶກອົບຮົມ ວຽກງານການຄຸ້ມຄອງສາສະໜາ, ພ້ອມທັງໃຫ້ມີການແລກປ່ຽນ ຄະນະຜູ້ແທນຂັ້ນສູງ ແລະ ຂັ້ນວິຊາການຂັ້ນຕ່າງໆ ທີ່ເຮັດວຽກງານ ການຄຸ້ມຄອງສາສະໜາ.
ໃນໂອກາດພົບປະຄັ້ງນີ້, ສອງຝ່າຍໄດ້ແຈ້ງ ສະພາບການກ່ຽວກັບ ວຽກງານສາສະໜາໂດຍຫຍໍ້ເພື່ອເປັນຂໍ້ມູນພື້ນຖານ ແລກປ່ຽນບົດຮຽນເຊິ່ງກັນ ແລະ ກັນ ໃຫ້ກັນຊາບ. ລາວ-ຈີນ ເປັນເພື່ອນມິດຍຸດທະສາດ ທີ່ດີນໍາກັນມາແຕ່ບູຮານນະການ, ເຄີຍມີມູນເຊື້ອ ຄວາມສາມັກຄີຊ່ວຍເຫລືອກັນ, ສ້າງສາຍພົວພັນກັນ ຢ່າງສະໜິດແໜ້ນ ປະກອບສ່ວນເຂົ້າໃນ ການເພີ່ມທະວີສາຍພົວພັນ ຮອບດ້ານທີ່ໝັ້ນຄົງຍາວນານ. ບົນພື້ນຖານສະເໝີພາບ, ຄວາມສາມັກຄີ ແລະ ມິດຕະພາບ ເອົາໃຈໃສ່ໂຄສະນາ ກ່ຽວກັບມູນເຊື້ອຄວາມສາມັກຄີ ຂອງສອງຊາດ ລາວ-ຈີນ ຕະຫລອດມາ.
ຂ່າວ: ຂັນໄຊ, ພາບ:ຄໍາ
ເນື້ອໃນ: ຂປລ